|  |
| --- |
| **Gen. 15:7-21**  **“God vestig en vervul die verbond.”** |

Het jy ook al gedink dat dit wonderlik sal wees as die Here vir jou ŉ teken sou gee wat soos ŉ waarborg sal wees, dat sy beloftes vir jou sal waar word?

Dis waarvan ons lees in Gen. 15. Let op dat ons reeds in v. 6 lees dat Abram geglo het, en daarna vra hy in v. 8 na iets om vir hom meer bevestiging te gee.

**<< Lees Gen. 15:1-21 >>**

Laat ek julle net eers herinner wat ons verlede week in die eerste 7 verse uitgelig het.

Abram is beangs oor sy toekoms omdat hy al hoe ouer word en steeds nie ŉ kind het soos die Here beloof het nie.

Die Here stel hom gerus en bevestig sy belofte aan Abram.

Dan volg van die belangrikste woorde in die Ou Testament, trouens, in die hele Bybel: v.6, *“Abram het in die Here geglo en Hy het hom dit tot geregtigheid gereken.”(OAV)*

Wat het Abram geglo?

Al die beloftes wat God in 12:1 beloof het en weer nou net bevestig het. Die belangrikste daarvan is dat al die geslagte en volke van die aarde uit Abram geseën sal wees. Dit is die belofte dat die Een wat die slang se kop sou vermorsel uit Abram se nageslag sal kom.

Dis belangrik om op te let dat Abram nie net in die vervulling van die beloftes geglo het nie, daar staan spesifiek dat hy *“in die Here geglo”* het. Net soos gelowiges vandag in Abram in Jesus Christus geglo. Hy het natuurlik nie soveel van Jesus geweet as wat ons in die Nuwe Testament leer nie, maar Jesus sê self in Joh. 8:36 dat Abram Jesus se koms gesien het en daaroor bly was.

En dan volg die bevestiging dat Abram uit geloof alleen gered is. En dit is vandag nog net so.

Abram kon nog nie die wet onderhou nie want God het die wet eers sowat 400 jaar later gegee. Omdat Abram geglo het, net omdat hy geglo het in die Nakomeling uit sy nageslag, Jesus Christus,

het God Jesus se geregtigheid – sy reg wees met God – geneem en dit vir Abram toegereken – Hy het dit op Abram se rekening geskryf.

Geloof alleen, “Sola Fide” – net geloof, dis al wat nodig is.

Jy hoef nie die wet te onderhou om gered te word nie! Maar as jy glo, en jy daarom Jesus se geregtigheid ontvang, sal jy wil lewe soos wat God wil om Hom te verheerlik.

As dit nie so is nie,

as jy die sonde in jou lewe miskyk, of dit raaksien en aanvaar of goedkeur, as jy weet of beplan om daarmee aan te hou,

dan moet jy nie so seker wees dat jy regtig glo nie.

Moet gelowiges reg lewe soos die Here ons beveel? Natuurlik! Maar nie om gered te word nie, maar wel omdat jy rééds deur Jesus gered is omdat jy glo.

En dan vra Abram in v. 8 vir die Here, *“Hoe sal ek weet...?”*

God gee vir Abram ŉ wonderlike antwoord – nie net om hom te verseker nie, maar om sy verslossingsplan verder te verduidelik.

God sluit ŉ verbond met Abram, God gebruik ŉ seremonie om ŉ seël van sy waarborg op sy beloftes te sit.

Die Here sê dat Abram ŉ jong bees, ŉ bok en skaap en twee duiwe moet bring v.9.

Hy het nie nodig gehad om iets verder te sê nie, want Abram het dadelik besef waarvoor dit nodig is.

Dit was algemeen in daardie tyd dat wanneer mense ŉ verbintenis of ŉ verbond maak, hulle diere middeldeur sny en die helftes langs mekaar neersit. Dan stap hulle tussen die dooie diere se helftes deur om daarmee te sê dat die een wat die verbintenis of die verbond verbreek, ook so doodgemaak sal word.

Dit is waarvan ons lees in Jeremia 34.

Dis natuurlik lank na Abram se tyd, maar Israel was ongehoorsaam aan die Here deur nie die Joodse slawe na ses jaar vry te laat soos Hy hulle beveel het in sy wet nie. Hulle het hulle egter bekeer, hulle sonde bely en ŉ ooreenkoms of ŉ verbond met die Here gemaak (v. 10) dat hulle die slawe sou vrylaat – wat hulle inderdaad ook gedoen het.

Maar kort daarna het hulle van plan verander, die verbond verbreek en weer die mense slawe gemaak en hulle sleg behandel.

Dan lees ons hoe die Here hulle aanspreek in v. 18, *“Elkeen wat hom nie gesteur het aan die verbond met My en die voorwaardes van die ooreenkoms wat hulle in my teenwoordigheid aangegaan het, nie nagekom het nie, sal Ek maak soos die kalf wat julle met die verbondsluiting in twee stukke gesny en toe daartussendeur geloop het.”*

Abram vat die diere en sny dit middeldeur en sit die helftes langs mekaar neer v.10.

Daar kom roofvoëls, wat Abram wegjaag, Abram val in ŉ diep slaap en die Here gee baie meer inligting oor sy belofte van Abram se nageslag wat die land sal erf. (Maar vanoggend gaan ek net op die hoofboodskap van die verbondsluiting fokus.)

En teen sononder, toe dit donker was, word dit tyd om tussen die dooie diere deur te loop.

God sluit ŉ verbond met Abram en sy nageslag – daarom sou mens verwag dat God en Abram tussen die karkasse moet deurloop.

Maar dit is nie wat God doen nie!

Heeltemal onverwags gaan God alleen deur. Die “oond wat rook” en die “fakkel” waarvan ons in v. 17 lees is simbole van God se teenwoordigheid. God gaan alleen deur en Abram nie....

Hierdie verbond plaas geen verpligting op Abram nie!

Maar eintlik moes dit – hy (en sy nageslag) is tog die ander “party” in die verbintenis!?

God weet dat Abram geen bydrae kan maak om die verbond te hou en te gehoorsaam nie. Want soos alle mense was Abram ook van nature geneig om God te haat soos ons in HK V&A 5 bely. Kyk maar hoe die mensdom ontaard het – en ek en jy dra dieselfde saad van verraad teen God in ons!

God weet ook dat Abram se nageslag nie die verbond sal kan hou in gehoorsaamheid nie –

nie sy fisiese nageslag Israel nie, en ook nie sy geloofsnageslag, ons almal wat in Christus glo nie.

Dink aan daardie geslagte diere – dis wat van Abram moes geword het, en van Israel, en van jou en my...

Maar God loop alleen daardeur ... Hy is die waarborg, die seël van sy beloftes, van sy verbond met Abram en sy nageslag.

In onverklaarbare genade neem Hy dit eensydig op homself.

En toe Abram se nageslag die verbond verbreek? Toe ons wat Abram se geloofskinders is die verbond verbreek?

Toe stuur ons Vader sy Seun om die straf van ons verbondsbreuk te dra.

Jesus Christus se liggaam word in ons plek gebreek, sy onskuldige bloed word gestort om ons verbondontrou te betaal.

Want God het alleen deur die karkasse gestap – God betaal die prys in ons plek!

Watter bydrae kan ons maak – niks nie. Saam met die reformasie se “*Sola Fide* – Geloof alleen” slagspreuk in v.6, sien ons hier die “*Sola Gratia* – Genade alleen” slagspreuk uitgebeeld.

En albei my liewe broer en suster, is waar en seker in Jesus Christus alleen, daarom die derde reformasie slagspreuk, “*Sola Christi*.”

Ware geloof en slegs ware geloof in Jesus Christus bring volkome versoening – sy geregtigheid word vir ons toegereken – op ons rekening geskryf.

Want Hy het die prys van ons sonde, van ons verbondsontrou betaal.

Ons lees in Heb. 10:19,20 dat, Christus deur sy geskeurde liggaam vir ons ŉ weg gebaan het en dat ons deur sy bloed vrye toegang het tot God se heiligdom.

Hierdie is ŉ unieke waarheid in die Christelike geloof alleen – die mens se enigste hoop op redding in hierdie lewe en die ewige lewe na ons liggaam se dood,

is in Jesus Christus, die Seun van God wat met sy vernederende dood ons losprys betaal het.

Met hierdie verbondsluiting met Abram gee God nie net vir hom ŉ teken vir die versterking en ondersteuning van sy geloof nie,

Hy gee vir Abram en vir ons meer insig oor sy eensydige, ewige, volkome, genadige, selfopofferende verlossing deur die kruisdood van sy Seun, Jesus Christus.

Glo dit – en God sal dit vir jou as geregtigheid toereken.

Glo dit en deur die Heilige Gees sal jy hoe langer hoe meer lewe soos die kind van God waartoe Hy jou uit genade in Christus aangeneem het – want Christus het jou skuld betaal.

En wil jy ŉ teken hê om jou geloof in Christus te bevestig. Om jou te help in jou herinnering en verstaan van Christus se vervulling van God se verbondsbeloftes in jou lewe?

Hier het ons dit in die teken wat die Here ingestel het vir elkeen wat in Hom glo –

die Nagmaal wat tegelyk ŉ herinneringsmaal is om ons te herinner aan Jesus se kruisdood en opstanding wat reeds plaasgevind het en elke dag in ons lewe effek het,

maar terselfdertyd ook ŉ verwagting inhou dat Hy weer sal kom en sy oorwinning en heerskappy finaal in volle glorie was vestig.

Luister mooi wanneer ons netnou lees wat die Nagmaal alles beteken.

God het alleen deur die dooie diere gestap –

Hy het die verbond met Abram en sy nageslag, ook met ons as sy geloofskinders eensydig van sy kant af gevestig en gewaarborg.

En uit genade alleen vervul Hy die verbondsbeloftes en maak hy dit waar deur sy eie Seun se dood in ons plek.

Want God het alleen daardeur gestap...

Geloof alleen – Genade alleen – Christus alleen.

Aan God al die eer

Amen